‘Ekonomie op herstelpad’Ekonome voorspel dat Suid-Afrika se ekonomie binne die volgende jaar tot 18 maande drasties kan herstel na die nege jaar van insinking onder die Jacob Zuma-administrasie. Mike Schussler, hoofekonoom by economists.co.za, sê daar was ŉ vertrouensbreuk tussen die Zuma-regering en die sakegemeenskap. Volgens hom is daar nou tekens dat die verhouding besig is om te herstel. Hy wys egter daarop dat die verhouding net momentum sal kry indien die regering tot aksie oorgaan. “Dit kan nie net by beloftes bly nie. Sakelui is moeg van leë beloftes en teenstrydige ekonomiese uitsprake,” het hy bygevoeg. Volgens Schussler sal daar reeds vanjaar werkskepping geskied. Hy voorsien dat sakelui in die privaat-sektor meer geleenthede beskikbaar sal stel wat ŉ kernprobleem in die ekonomie kan aanspreek. Oor direkte vaste besteding sê hy dat dit sowat nege maande sal neem voordat daar indringende aksie sal wees. “Sakelui is moeg vir staatskaping . Hulle wil eers kyk hoe dit aangespreek word voor hulle weer geld beskikbaar sal stel vir groot projekte,” voeg hy by. Volgens Schussler het die Optimum-steenkoolmyn ook ŉ wrang smaak in beleggers se mond gelaat. Hy se onomwonde dat die myn gesteel is, en dit beleggersvertroue geknou het. Hy wys daarop dat die ekonomie vanjaar wel kan groei. Hy skryf dit toe aan ŉ verbetering in verbruikers- en sakevertroue. Daar is egter een kwessie wat Schussler kwel: die droogte in die Wes-Kaap. Hy sê dit het die vermoë om die ekonomiese groei te ontwrig. Schussler sê die droogte kan ŉ groter negatiewe effek hê as die platinumstaking van 2014 by Marikana. Hy voeg by dat die sterker rand ook die verdienste van mynbou-uitvoere negatief kan raak. Sedert Cyril Ramaphosa president van die ANC geword het, het die rand met bykans 5% verstewig. Sakelui wat verlede week se mynbou-saamtrek in Kaapstad bygewoon het, sê daar is beslis ŉ verbetering in beleggersvertroue teenoor Suid-Afrika as ŉ jaar gelede. Ontleders wat die konferensie bygewoon het, wys daarop dat mynbou steeds ŉ belangrike rol in die Suid-Afrikaanse ekonomie speel en dat die politieke veranderinge in die land dit kan baat. Boonop is daar aanduidings dat kommoditeitspryse weer kan styg, Suid-Afrika ekonomies kan herstel en dat die politieke veranderinge in die land gunstig is. Phillip Barton, uitvoerende hoof van De Beers Consolidated Mining (DBCM), sê daar is reeds positiewe tekens te sien in Suid-Afrika. Hy voeg by dat dit veral die rand sal begunstig. De Beers het ook onderneem om nuwe eksplorasie-projekte in Suid-Afrika aan te pak. Die mynreuse Anglo American en Rio Tinto het ook bevestig dat hulle na nuwe beleggingsgeleenthede in Suid-Afrika kyk.